梅尧臣
杜挺之新得知州将出京遗予薪刍豆
鲁公马病不可出，陶令言拙徒扣门。
举家食粥焉用怪，但愿漉酒巾常存。
长安侏儒胜方朔，水边潭母哀王孙。
王孙功名立四极，方朔诙谈干至尊。
我才不及三二子，摧藏自愧趋权阍。
前时永叔寄秉粟，一秋已免忧朝昏。
今君益之薪与菽，老马病骨生精魂。
昨闻新拜历阳守，王国久客虱处褌。
都水借船轻复浅，急趁寒汴流浑浑。
耳清眼明见野色，一听江鹤醒若喷。
余粮滞钝不暇惜，均於朋契惟义惇。
设如河涸胶在步，县邑亦足供鸡豚。
却嗟我甑有时匮，莫与太仓黄鼠论。